b'\n_START_ARTICLE_\nParalaksas\n_START_PARAGRAPH_\nParalaksas yra kosminio k\xc5\xabno pad\xc4\x97ties dangaus sferoje regimasis pokytis d\xc4\x97l steb\xc4\x97tojo vietos kitimo. Objektas stebimas i\xc5\xa1 dviej\xc5\xb3 skirting\xc5\xb3 viet\xc5\xb3, d\xc4\x97l ko kinta jo vieta dangaus sferoje, paralaksas rei\xc5\xa1kiamas kaip kampas tarp spinduli\xc5\xb3 iki objekto abiem atvejais. Pats terminas paralaksas yra kil\xc4\x99s i\xc5\xa1 graiki\xc5\xa1ko \xc5\xbeod\xc5\xbeio \xcf\x80\xce\xb1\xcf\x81\xce\xac\xce\xbb\xce\xbb\xce\xb1\xce\xbe\xce\xb9\xcf\x82 (parallaxis), rei\xc5\xa1kian\xc4\x8dio \xe2\x80\x9epasikeitimas\xe2\x80\x9c, \xe2\x80\x9epermaina\xe2\x80\x9c. Artimesni\xc5\xb3 objekt\xc5\xb3 paralaksai b\xc5\xabna didesni nei tolimesni\xc5\xb3, tod\xc4\x97l paralaksas gali b\xc5\xabti naudojamas matuoti atstumams. Taip astronomai matuoja atstumus iki objekt\xc5\xb3, esan\xc4\x8di\xc5\xb3 ne Saul\xc4\x97s sistemoje. Hipparcos kosminis palydovas jau i\xc5\xa1matavo daugiau nei 100 000 artim\xc5\xb3 \xc5\xbevaig\xc5\xbed\xc5\xbei\xc5\xb3 paralaksus._NEWLINE_Paralaksas taip pat pasirei\xc5\xa1kia tokiuose optiniuose instrumentuose kaip binokliai, mikroskopas ir TLR kamera. Daugumos gyv\xc5\xabn\xc5\xb3, taip pat ir \xc5\xbemoni\xc5\xb3, smegenys naudoja paralaks\xc4\x85 nustatyti atstumams iki aplink esan\xc4\x8di\xc5\xb3 objekt\xc5\xb3.\n_START_SECTION_\n\xc5\xbdvaig\xc5\xbedinis paralaksas\n_START_PARAGRAPH_\n\xc5\xbdvaig\xc5\xbedinis paralaksas atsiranda d\xc4\x97l to, kad \xc5\xbdem\xc4\x97 juda savo orbita. Ar\xc4\x8diau esan\xc4\x8dios \xc5\xbevaig\xc5\xbed\xc4\x97s dangaus sferoje labiau kei\xc4\x8dia savo pad\xc4\x97t\xc4\xaf, nei toliau esan\xc4\x8dios._NEWLINE_\xc5\xbdvaig\xc5\xbed\xc4\x97s metinis paralaksas yra kampas, kuriuo i\xc5\xa1 \xc5\xbevaig\xc5\xbed\xc4\x97s b\xc5\xabt\xc5\xb3 matomas \xc5\xbdem\xc4\x97s orbitos aplink Saul\xc4\x99 didysis pusa\xc5\xa1is. Atstumas iki \xc5\xbevaig\xc5\xbed\xc4\x97s, kuris yra i\xc5\xa1reik\xc5\xa1tas parsekais, yra atvirk\xc5\xa1\xc4\x8dias dydis metiniam \xc5\xbevaig\xc5\xbed\xc4\x97s paralaksui. Parsekas (3,26 \xc5\xa1viesme\xc4\x8dio)\xc2\xa0\xe2\x80\x93 atstumas, i\xc5\xa1 kurio \xc5\xbevelgiant \xc5\xbdem\xc4\x97s orbitos didysis pusa\xc5\xa1is b\xc5\xabt\xc5\xb3 matomas vienos lanko sekund\xc4\x97s kampu. Metinis paralaksas matuojamas stebint \xc5\xbevaig\xc5\xbed\xc4\x97s pad\xc4\x97t\xc4\xaf skirtingu met\xc5\xb3 laiku, t. y. kai \xc5\xbdem\xc4\x97 b\xc5\xabna skirtingose orbitos vietose. Paralaksas buvo pirmas patikimas b\xc5\xabdas nustatyti atstumams iki artim\xc5\xb3 \xc5\xbevaig\xc5\xbed\xc5\xbei\xc5\xb3. Pirmasis \xc5\xbevaig\xc5\xbed\xc4\x97s paralaks\xc4\x85 teisingai i\xc5\xa1matavo Frydrikas Beselis (Friedrich Bessel) 1838 metais \xc5\xbevaig\xc5\xbedei 61 Cygni, naudodamas heliometr\xc4\x85. \xc5\xbdvaig\xc5\xbedinis paralaksas dar naudojamas kit\xc5\xb3 atstum\xc5\xb3 nustatymo b\xc5\xabd\xc5\xb3 kalibracijai._NEWLINE_\xc5\xbdvaig\xc5\xbediniai paralaksai b\xc5\xabna labai ma\xc5\xbei ir sunkiai i\xc5\xa1matuojami. Mums artimiausios \xc5\xbevaig\xc5\xbed\xc4\x97s Kentauro proksimos paralaksas yra tik 0,7687 lanko sekund\xc4\x97s. Tokiu kampu b\xc5\xabt\xc5\xb3 matomas 2 centimetr\xc5\xb3 skersmens objektas, esantis u\xc5\xbe 5,3 kilometr\xc5\xb3._NEWLINE_1989 metais \xc5\xbevaig\xc5\xbed\xc5\xbei\xc5\xb3 paralaksams matuoti buvo paleistas Hipparcos kosminis palydovas. Ta\xc4\x8diau net ir Hipparcos tegali i\xc5\xa1matuoti tik \xc5\xbevaig\xc5\xbed\xc5\xbei\xc5\xb3, esan\xc4\x8di\xc5\xb3 iki 1 600 \xc5\xa1viesme\xc4\x8di\xc5\xb3 atstumu, paralaksus. Tai tik \xc5\xa1iek tiek daugiau nei vienas procentas viso Pauk\xc5\xa1\xc4\x8diu Tako galaktikos skersmens. ESA vykstan\xc4\x8dioje Gaia misijoje, prasid\xc4\x97jusioje 2012 metais, paralaksai bus i\xc5\xa1matuoti 10 lanko mikrosekund\xc5\xbei\xc5\xb3 tikslumu. Tai leis rasti atstumus \xc5\xbevaig\xc5\xbed\xc5\xbei\xc5\xb3 ir galb\xc5\xabt planet\xc5\xb3, esan\xc4\x8di\xc5\xb3 u\xc5\xbe \xc5\xa1imt\xc5\xb3 t\xc5\xabkstan\xc4\x8di\xc5\xb3 \xc5\xa1viesme\xc4\x8di\xc5\xb3 nuo m\xc5\xabs\xc5\xb3.\n_START_SECTION_\nSkai\xc4\x8diavimas\n_START_PARAGRAPH_\nAtstum\xc5\xb3 matavimas paralaksu yra paremtas trikampi\xc5\xb3 geometrija. Metinio \xc5\xbevaig\xc5\xbed\xc5\xbei\xc5\xb3 paralakso atveju tai yra \xc5\xbdem\xc4\x97s orbitos skersmuo. Paralaksinis trikampis yra labai ilgas ir siauras, \xc5\xbeinant atstum\xc4\x85 tarp dviej\xc5\xb3 ta\xc5\xa1k\xc5\xb3, i\xc5\xa1 kuri\xc5\xb3 atlikti steb\xc4\x97jimai ir paralaks\xc4\x85 (kuris visada ma\xc5\xbeesnis nei 1 kampin\xc4\x97 sekund\xc4\x97, tod\xc4\x97l kiti du kampai yra beveik 90 laipsni\xc5\xb3), galima apskai\xc4\x8diuoti kitas dvi trikampio kra\xc5\xa1tines. Kadangi kampas yra ma\xc5\xbeas, atstumas iki objekto (parsekais) gali b\xc5\xabti i\xc5\xa1rei\xc5\xa1kiamas taip: r = \\frac{1}{\\pi}\\, , \xc4\x8dia paralaksas \\pi lanko sekund\xc4\x97mis. Atstumas iki Kentauro Proksimos yra 1/0,7687 = 1,3009 pc = 4,24 \xc5\xa1m.\n_START_SECTION_\nParinis paralaksas\n_START_PARAGRAPH_\nParinis paralaksas atsiranda d\xc4\x97l steb\xc4\x97tojo vietos kitimo \xc5\xbdemei sukantis apie savo a\xc5\xa1\xc4\xaf. Tai kampas tarp spinduli\xc5\xb3 nuo objekto iki \xc5\xbdem\xc4\x97s centro ir nuo objekto iki steb\xc4\x97tojo. Parinis paralaksas b\xc5\xabna did\xc5\xbeiausias, kai objektas stebimas horizonte. Tai vadinamas horizontinis paralaksas. Tada \\sin{\\pi} = \\frac{r}{d}\\ . \xc4\x8cia r\xc2\xa0\xe2\x80\x93 \xc5\xbdem\xc4\x97s spindulys, d\xc2\xa0\xe2\x80\x93 atstumas iki objekto.'